《赠山涛诗》
魏晋·司马彪

苕苕椅桐树，寄生于南岳。上凌青云霓，下临千仞谷。

处身孤且危，于何托余足。昔也植朝阳，倾枝俟鸾鷟。

今者绝世用，倥偬见迫束。班匠不我顾，牙旷不我录。

焉得成琴瑟，何由扬妙曲。冉冉三光驰，逝者一何速。

中夜不能寐，抚剑起踯躅。感彼孔圣叹，哀此年命促。

卞和潜幽冥，谁能证奇璞。冀愿神龙来，扬光以见烛。

作者简介：（?—约306）西晋河内温人，字绍统。司马睦子。少笃学，博览群籍。晋武帝泰始中，拜骑都尉，迁秘书郎，转丞。官至散骑侍郎。卒年六十余。注《庄子》。撰《九州春秋》。所作《续汉书》，论次东汉史事，纪、志、传均备，今存八志，北宋以后与范晔《后汉书》纪传合刊。